Inger Støjberg (V), 2013-02-08:
Det er meget nemt at svare på: Hvis man på den her måde flytter uden for asylcentret og begynder at integrere sig – og det gør man, det kan vi slet ikke klandre den enkelte asylansøger for, tværtimod, det er helt naturligt, og det er faktisk rigtig godt – så er problemet bare, at det er meget sværere at komme tilbage til hjemlandet igen.
Det er sådan set også en af årsagerne til, vil jeg sige til fru Karen Klint, at vi forsøger at hjælpe så mange som muligt tæt på hjemlandet, og det tror jeg faktisk at fru Karen J. Klint og Socialdemokratiet er enig i at vi skal.
Det gør det sådan set nemmere for alle.
Så er der nogle, der er kommet til Danmark, og der er det så min udlægning af det – og det er jo ikke længere bare en påstand, for det kan man se på tallene – at jo bedre vi gør forholdene her i forhold til andre lande, jo større en magnet vil vi være på asylansøgere.
Det lovforslag, som vi skal diskutere her, har to elementer.
For det første forlænger man med forslaget den såkaldte refleksionsperiode for ofre for menneskehandel fra 100 dage til 120 dage, for det andet giver lovforslaget øgede muligheder for fortsat opholdstilladelse til familiesammenførte personer, der udsættes for vold i hjemmet.
Jeg vil starte med den del, der vedrører menneskehandel.
I Venstre er vi positive over for at styrke beskyttelsen af ofre for menneskehandel.
Det er også årsagen til, at vi støtter op om de 20 dages ekstra refleksionsperiode.
Vi støtter også op om en midlertidig opholdstilladelse for ofre for menneskehandel af efterforsknings- og retsforfølgningsmæssige hensyn, så de to elementer af lovforslaget bakker vi altså op.
Derimod er vi mere betænkelige ved lovforslagets andet element om ændring af reglerne for opholdstilladelse for familiesammenførte.
Allerede i dag indeholder udlændingeloven en undtagelsesbestemmelse, der giver mulighed for, at volds- og misbrugsepisoder medtages i afgørelsen om inddragelsen af opholdstilladelser.
Som det beskrives i lovforslaget, er praksis i dag, at opholdstilladelsen som udgangspunkt bortfalder, hvis samlivet ophører, inden for 2 år efter at personen har fået lovligt ophold her i Danmark.
Jeg forstår godt regeringens intentioner med forslaget, for ingen mennesker skal være i et voldeligt forhold, og det er afskyeligt, hvis en voldelig partner bruger opholdstilladelsen som pression.
Men i Venstre føler vi os ikke helt sikre på, at den løsning, som regeringen har valgt, er den rigtige.
For som forslaget ligger her, er der ikke indbygget nogen form for incitament til at få de f.eks. voldelige mænd dømt for de overgreb, de har begået.
Det mener vi i Venstre er helt afgørende, altså at vi på en eller anden måde får skabt et system, hvor vi sikrer os, at der sker anmeldelse, og at der fældes dom, så manden ikke bare kan hente en ny kone herop fra udlandet, der så bliver udsat for den samme behandling.
Det så vi gerne at regeringen adresserede i lovforslaget.
Derudover har vi behov for at få uddybet de udtalelser, som justitsministeren er kommet med i pressen, hvor ministeren har udtalt – og det her er et citat: På den ene side vil vi gerne skærme kvinderne bedre af, på den anden side skal vi også passe på, at det ikke bliver muligt at misbruge den her regel for at få opholdstilladelse.
Det kan godt være, at det bare er mig, der er gal på den, men jeg forstår simpelt hen ikke, hvad ministeren mener med – og heller ikke nævner i lovforslaget – misbrugsproblemet.
Ministeren siger, at vi skal passe på, men ministeren siger ikke, hvad det er, vi skal passe på, eller over for hvem, vi skal passe på, eller hvorfor.
Det vil vi gerne have uddybet.
Så som det ligger her, kan vi altså ikke støtte den del af forslaget, der vedrører reglerne om opholdstilladelse.
På den baggrund og i lyset af, at lovforslagets to elementer med menneskehandel på den ene side og dermed også ophold til voldsramte ikke som sådan har så meget med hinanden at gøre, vil vi anmode om at få lovforslaget delt op i to, og så må vi under udvalgsbehandlingen se nærmere på de reservationer, vi p.t. har over for lovforslaget.
Men vi har altså en række spørgsmål, og dem vil jeg naturligvis stille under udvalgsbehandlingen.